নাবালিকাকে ধর্ষণের ঘটনায় উত্তপ্ত কোচবিহারের জামালদহ!

ওয়েব ডেস্ক : শনিবার কোচবিহারের (Cooch Behar) মেখলিগঞ্জের জামালদহে (Jamaldaha) ঘটে গিয়েছিল চাঞ্চল্যকর ঘটনা। এক নাবালিকাকে ধর্ষণের ঘটনা ঘটেছিল। সেই ঘটনায় এক অভিযুক্তকে গ্রেফতার (Arrest) করেছে পুলিশ (Police)। কিন্তু সেই ঘটনা নিয়ে রবিবারও উত্তাল এলাকা। অভিযুক্তের কঠোর শাস্তির দাবিতে ১২ ঘন্টা বন্ধের ডাক দিয়েছে জামালদহ সচেতন নাগরিক মঞ্চ। সেই কারণে রবিবার সকাল থেকেই গোটা জামালদহ বাজার থমথমে। বন্ধ রয়েছে দোকানপাটও।

জানা গিয়েছে, বৃহস্পতিবার নদীর ধারে এক নাবালিকাকে একা পেয়ে জোর করে ধর্ষণ করে বাড়ির পাশের বৃদ্ধ। এই ঘটনা জানাজানি হতেই শনিবার রাতে জামালদহে টায়ার জ্বালিয়ে রাজ্য সড়ক অবরোধ শুরু হয়। যার জেরে দীর্ঘক্ষণ বন্ধ হয়ে থাকে যান চলাচল। অবরোধকারীদের সঙ্গে কথা বলার সময় তাদের ছোড়া পাথরে আক্রান্ত হন মেখলিগঞ্জ থানার ওসি মহম্মদ শাহবাজ।

আরও খবর : শীতের বিদায় ঘণ্টা! এক ধাক্কায় স্বাভাবিকের উপরে কলকাতার তাপমাত্রা

এর পরেই পুলিশ (Police) লাঠিচার্জ করে বলে অভিযোগ। মুহুর্তের মধ্যেই ছত্রভঙ্গ হয়ে পড়ে অবরোধকারীরা। বেশ কয়েকজনকে আটক করে নিয়ে যায় মেখলিগঞ্জ থানার পুলিশ। আজ একই ঘটনার প্রতিবাদে বন্ধ পালন করছেন এলাকার ব্যবসায়ীরা। অন্যদিকে অভিযুক্তের কঠোর শাস্তির দাবি জানানো হয়েছে। ধর্ষণের ঘটনায় মূল অভিযুক্তকে গ্রেফতার করেছে পুলিশ। পকসো ধারায় দায়ের হয়েছে মামলা।

এদিকে, নাবালিকার এক দিদিরও অস্বাভাবিক মৃত্যু নিয়েও প্রশ্ন উঠেছে। অভিযোগ, অভিযুক্ত তাঁর দিদির সঙ্গেও একই আচরণ করেছিল। তা নির্যাতিতা নিজেই জানিয়েছেন বলেই খবর। সূত্রের খবর, নদীতে বালি তোলার কাজ করে ওই অভিযুক্ত এনামুল। নদীর পাড়ে নাবালিকা খড়ি জোগাড় করতে গেলে এই ঘটনা ঘটে। তা নিয়ে উত্তপ্ত পরিস্থিতি জামালদহে।